पिछले साल शारदा नदी ने कहर ढाते हुए दौलतापुर गांव वालों की सैकड़ों एकड़ जमीन निगल ली थी। अब गांव वालों के पास घर ही बचे थे, लेकिन इसके बीच रेल लाइन थी। नदी धीरे धीरे लाइन की ओर बढ़ने लगी और उससे महज 15 मीटर की दूरी रह गई। इधर शासन ने गांव और ट्रैक को बचाने के लिए करीब चार करोड़ रुपए की एक परियोजना को मंजूरी दे दी। इसमें एक नई तकनीक परकोपाइन स्पर बनने थे। सिंचाई महकमें ने काम शुरू किया था तो थोड़ी ढिलाई जरूर थी, लेकिन धीरे धीरे काम में तेजी आई और डीएम के फरमान के बाद तो नक्शा ही बदल गया। पूरा महकमा यहां जुट गया और काम को तेज कर दिया गया। दो दिनों के भीतर सिंचाई महकमें ने यहां कई परकोपाइन स्परों को तैयार कर दिया और बाकी की फिटिंग का काम तेजी से चल रहा है। माना जा रहा था कि काम पूरा नहीं हो पाएगा। क्यों कि बारिश का मौसम आ चुका था और नदी का जलस्तर बढ़ने लगा था, लेकिन अब ऐसा नहीं है, जिस तेजी से काम चल रहा है उसको देखकर साफ जाहिर हो रहा है कि बस चंद दिनों के बाद परियोजना पूरी हो जाएगी और इसका लाभ पूरी तरह गांव वालों को मिल सकेगा। इससे उम्मीद की किरणें एक बार फिर जाग गईं हैं।